Ministeriet for Fødevarer, Landbrug og Fiskeri

NaturErhvervstyrelsen

Planter

Nyropsgade 30

1780 København V

**Plantepas til skovfrø**

Gælder arterne: *Pinus* spp og *Pseudotsuga menziesii*

Ved flytning/omsætning inden for EU skal frø og kogler af *Pinus* spp og *Pseudotsuga menziesii* følges af plantepas og ved import til EU skal frøene følges af et plantesundhedscertifikat med en tillægserklæring om frihed for *Gibberella circinata* på avlsstedet/oprindelseslandet (der kan vælges mellem flere mulige formuleringer).

**Danske regler**

Krav ved flytning, mærkning, omsætning og import af frø af *Pinus* spp og *Pseudotsuga menziesii* findes i § 16 samt bilag 5 pkt. 5 i bekendtgørelse nr. 1479 af 18. december 2013 om skovfrø og planter.

De danske regler præciserer, hvordan EU-reglerne er implementeret i Danmark.

**EU-regler:** **Betingelser for flytning af frø og kogler af slægten *Pinus* L. og arten *Psedotsuga menziesii***

Frø eller kogler til opformeringsformål, af slægten Pinus L. og arten Psedotsuga menziezii, som enten har oprindelse i fællesskabet eller importeres til Fællesskabet, må kun flyttes inden for Fællesskabet, hvis de ledsages af plantepas, og samtidig skal frø og kogler opfylde følgende betingelser:

a) de har været dyrket på et produktionssted i et land, hvor *Gibberella circinata* ikke vides at forekomme, eller

b) de har været dyrket på et produktionssted i et område, fri for skadegøreren *Gibberella circinata*, der er fastlagt af det officielle ansvarlige organ i dyrkningslandet i overensstemmelse med relevante internationale standarder for plantebeskyttelsesforanstaltninger, eller

c) de har oprindelse på et produktionssted, hvor der ved officielle inspektioner i to år forud for flytningen ikke er konstateret tegn på *Gibberella circinata*, og som er blevet undersøgt umiddelbart inden flytningen og fundet fri for *Gibberella circinata*.

**Udstedelse af plantepas til skovfrø**

Virksomheder, der ønsker at udstede plantepas for skovfrø, skal være registreret hos NaturErhvervstyrelsen som udsteder af plantepas for skovfrø. Virksomhedens plantepas skal opfylde formkravene i bekendtgørelsens bilag 5 og være godkendt af styrelsen.

Plantepasset er dokumentation for, at frøene opfylder kravet til frihed for *Gibberella circinata* (se afsnittet om EU-reglerne). En virksomhed vil således modtage frø, der enten har et plantesundhedscertifikat eller et plantepas, som dokumentation.

En virksomhed har behov for at udstede plantepas: ved import, indsamling eller hvis en frøpakning deles i flere (her skal et plantepas erstattes af flere erstatningsplantepas). Virksomhederne skal føre regnskab med udstedte plantepas, den tilhørende dokumentation og de tilknyttede frøpartier ( NaturErhvervstyrelsen vil udføre stikprøvekontrol).

For danske frø/kogler, der indsamles efter bekendtgørelsens ikrafttræden, opfattes Danmark som et område, hvor skadegøreren ikke vides at forekomme. NaturErhvervstyrelsen understøtter dette med en overvågning for skadegøreren.

For frø/kogler, der er indkøbt/indsamlet, før den danske bekendtgørelse er trådt i kraft, vil reglerne blive implementeret som følger: Frø høstet i lande, hvor *Gibberella circinata* ikke vides at forekomme, kan forsynes med et plantepas, mens frø høstet i lande, hvor skadegøreren vides at forekomme, skal testes på laboratorium og findes fri for skadegøreren, før frøpartiet kan forsynes med plantepas.

**Laboratorieanlyse af frø for *Gibberella circinata***

Det er muligt at analyse frø for *Gibberella circinata*, jf. ISTAs metode. Metoden bygger på dyrkning i vådt kammer. Analysen varer 2-3 uger. Analysen kan bestilles hos et autoriseret nationalt plantesundhedslaboratorium. Laboratoriet oplyser prøvestørrelse og pris.

6. februar 2014